Lietuvos Respublikos žemės ūkio ministerija

Lietuvos Respublikos žemės ūkio ministerija – Lietuvos Respublikos Vyriausybės institucija, atsakinga už valstybės politikos įgyvendinimą ir koordinavimą žemės, maisto, žuvininkystės ūkio, kaimo plėtros, žemės ūkio srityje.

Vadovauja Ministro Pirmininko teikimu Lietuvos Respublikos Prezidento skiriamas žemės ūkio ministras.

Tikslai 
Žemės ūkio ministerijos veiklos tikslai yra:

 formuoti valstybės politiką kaimo plėtros, žemės ir maisto ūkio srityse, maisto produktų ir jų žaliavų kokybės, ekologiškų žemės ūkio ir maisto produktų gamybos, Lietuvoje gaminamų produktų konkurencingumo tarptautinėje rinkoje didinimo srityse, organizuoti, koordinuoti ir kontroliuoti jos įgyvendinimą;
 formuoti valstybės politiką žuvininkystės (išskyrus vidaus vandenų žuvų išteklių naudojimo ir kontrolės (priežiūros) politikos formavimą ir jos įgyvendinimo organizavimą, koordinavimą ir kontrolę) srityje, organizuoti, koordinuoti ir kontroliuoti jos įgyvendinimą;
 formuoti valstybės politiką žemės tvarkymo, žemės reformos, žemėtvarkos, geodezijos, kartografijos, nekilnojamojo turto kadastro, žemės naudojimo valstybinės kontrolės srityse, organizuoti, koordinuoti ir kontroliuoti jos įgyvendinimą;
 formuoti valstybės politiką veterinarijos srityje, dalyvaujant Valstybinei maisto ir veterinarijos tarnybai, ir formuoti valstybės politiką fitosanitarijos srityje.

Istorija 

1918 m. sudarius pirmąją Lietuvos Vyriausybę, įsteigta Žemės ūkio ir valstybės turtų ministerija. 1919 m. pradžioje Vyriausybę perkėlus į laikinąją sostinę Kauną, kartu perkelta ir Žemės ūkio ir valstybės turtų ministerija. Kaune ministerija veikė iki 1940 m. sovietinės okupacijos.

SSRS okupacijos metais 1940 m. birželį Žemės ūkio ministerija pertvarkyta į Žemės ūkio liaudies komisariatą, 1945 m. – į Žemės ūkio ministeriją, kuri buvo pavaldi sąjunginei SSRS vidaus reikalų ministerijai ir Lietuvos TSR Ministrų Tarybai.

1990 m. kovo 17  d. suformuota nepriklausomos Lietuvos Respublikos Vyriausybė ir atkurta Žemės ūkio ministerija. 1996 m. prie jos prijungus Miškų ūkio ministeriją įkurta Žemės ir miškų ūkio ministerija. 1998 m. miškų ūkio administravimą perdavus Lietuvos Respublikos aplinkos ministerijai, buvo grąžintas senasis pavadinimas.

Ministerijos perkėlimas į Kauną 

Perkėlimas į Kauną buvo numatytas Sauliaus Skvernelio Vyriausybės programoje. Suplanuota, kad visa ministerija į Kauną turi būti perkelta 2020 m. pirmąjį ketvirtį. 2019 m. balandžio 2 d. Kaune oficialiai pradėjo veikti ŽŪM padalinys arba „veidrodinė“ ministerija. Biuras atidarytas adresu I. Kanto g. 23, užima apie 400 m² bendrojo ploto. Čia pradėjo dirbti pirmieji 10 darbuotojų, atidarytas ministro Giedriaus Surplio priimamasis. Nuspręsta, kad perkėlus ministeriją į Kauną, toliau bus svarstomas ir ŽŪM pavaldžių institucijų – Nacionalinės žemės tarnybos ir Nacionalinės mokėjimo agentūros - perkėlimas.

Įvertinęs darbo grupės išvadas dėl ministerijos perkėlimo į Kauną, ministras Andrius Palionis patvirtino, kad visa ministerija nesikraustys į Kauną, be to, bus siekiama susigrąžinti dėl pradėto perkėlimo išėjusius iš darbo Vilniuje specialistus.

Dabartinė vadovybė 

Nuo 2020 m. gruodžio 11 d., žemės ūkio ministerijai vadovauja Kęstutis Navickas.

Viceministrai – Paulius Lukševičius, Vytenis Tomkus, kancleris – Valdas Aleknavičius.

Ministrai

Išnašos 

Žemės ūkio ministerijos
Ministerija
Lietuvos Respublikos žemės ūkio ministerija